গড়িয়াহাটের গোলপার্ক এলাকায় এক যুবতীর মুখে ঘুসি মেরে তাঁর টাকাপয়সা ও মোবাইল ছিনিয়ে নিল দুষ্কৃতী। বৃহস্পতিবার রাতে ওই ঘটনার ঘণ্টাতিনেকের মধ্যেই পুলিশ অভিযুক্তকে গ্রেফতার করে। ধৃতের কাছ থেকে উদ্ধার হয়েছে ছিনতাই হওয়া মোবাইল, টাকা-সহ সব জিনিসই। শুক্রবার পাপ্পু সর্দার নামে অভিযুক্তকে আদালতে তোলা হলে বিচারক তাকে আগামী ২৭ এপ্রিল পর্যন্ত পুলিশি হেফাজতের নির্দেশ দিয়েছেন।
পুলিশ জানিয়েছে, সবিতা সিংহ নামে বছর চব্বিশের ওই যুবতীর বাড়ি ঝাড়খণ্ডের বোকারোয়। কলকাতায় শেক্সপিয়র সরণিতে একটি বেসরকারি ব্যাঙ্কে কাজের সূত্রে তিনি গোলপার্ক লাগোয়া পঞ্চাননতলায় একটি বাড়িতে পেয়িং গেস্ট হিসাবে থাকেন। বৃহস্পতিবার এক বন্ধুর সঙ্গে দেখা করে রাত সওয়া ৯টা নাগাদ তিনি গোলপার্কে বাস থেকে নামেন। হেঁটে বাড়ি যাওয়ার সময় তাঁর পিছু নেয় অভিযুক্ত পাপ্পু। সবিতা ওইসময় মোবাইলে কথা বলছিলেন। অন্য মোবাইলটি হাতে ছিল। সঙ্গে ছিল একটি ব্যাগ। গড়িয়াহাট রোডের ধারেই পাপ্পু যুবতীর নাকে একটি ঘুসি মারে। আচমকা ওই আঘাতে তিনি হকচকিয়ে যান। হাত থেকে দুটো মোবাইল পড়ে যায়। সেগুলি তুলতে গিয়ে কাঁধ থেকে পড়ে যায় ব্যাগও। তখন পাপ্পু মোবাইল দু’টি এবং ব্যাগ নিয়ে দৌড় লাগায়। সবিতার দাবি অনুযায়ী, ব্যাগে নগদ ১২০০ টাকা, এটিএম কার্ড এবং ঘরের চাবি ছিল। নাক দিয়ে রক্ত ঝরতে থাকায় তিনি আর পাপ্পুকে ধাওয়া করতে পারেননি। 

ঘটনাস্থল থেকে ত্রিশ মিটারের মধ্যেই সবিতার বাড়ি। বাড়িতে গিয়ে তিনি ঘটনাটি বাড়িওয়ালা এবং রুমমেটকে জানান। তাঁরা সবিতাকে নিয়ে গড়িয়াহাট থানায় যান। পুলিশ তাঁদের কাছ থেকে অভিযোগ পেয়ে ঘটনাস্থলে যায়। সবিতাকে স্থানীয় একটি বেসরকারি হাসপাতালে চিকিৎসার জন্য পাঠানো হয়। অভিযুক্ত পাপ্পু হেঁটে এসেছিল এবং দৌড়ে পালিয়ে গিয়েছে শুনে পুলিশের ধারণা হয়, স্থানীয় কোনও দুষ্কৃতীই ওই ঘটনা ঘটিয়েছে। থানার অফিসারেরা একজন ‘সোর্স’ মারফত জানতে পারেন, তিনি পঞ্চাননতলা এলাকার বাসিন্দা পাপ্পুকেই ওইসময় ওই এলাকা দিয়ে দৌড়ে পালাতে দেখেছেন। এরপর রাতেই পুলিশ পাপ্পুর বাড়িতে হানা দেয়। কিন্তু সেখানে তাকে না পেয়ে এলাকায় খোঁজাখুঁজি শুরু হয়। রাত ১২টা নাগাদ পঞ্চাননতলা বাজারের কাছে পাপ্পুকে শুয়ে থাকতে দেখে পুলিশ। সেখান থেকে তাকে গ্রেফতার করে হয়। সেই সময় থানাতেই ছিলেন সবিতা। ধৃত পাপ্পুর বর্ণনা দেওয়া হলে সবিতা পুলিশকে জানান, ওইরকমই একজন তাকে মেরে ছিনতাই করেছিল। এরপর পুলিশ পাপ্পুকে নিয়ে তার পঞ্চাননতলার বাড়িতে তল্লাশি চালায়। সেখান থেকেই সবিতার খোয়া যাওয়া জিনিসপত্র উদ্ধার করা হয়। পাপ্পুর বিরুদ্ধে এর আগেও একাধিক ছিনতাইয়ের অভিযোগ ছিল। সে একাধিকবার পুলিশের হাতে ধরাও পড়েছিল। এদিন পুলিশি তৎপরতা এবং ছিনতাই হওয়া জিনিসপত্র তিনঘণ্টার মধ্যে ফিরে পেয়ে খুশি সবিতা।